ইমাম কুরতুবী মুওয়াহ্হিদীন[9] শাসকদের যুগে কর্ডোভায় পিতার কাছে লালিত-পালিত হন এবং ৬৩৩ হিজরীতে (১২৩৬ খ্রিঃ) কর্ডোভার পতন পর্যন্ত সেখানে বসবাস করেন। তাঁর পিতা একজন দরিদ্র কৃষক ছিলেন। ৬২৭ হিজরীতে খ্রিষ্টানদের হাতে নিহত হওয়ার দিন তিনি জমির ফসল কর্তন করছিলেন। যেমন ইমাম কুরতুবী তাঁর তাফসীরে বলেন,أغار العدو- قصمه اللهُ- صَبِيحَةَ الثَّالِثِ مِنْ رَمَضَانَ الْمُعَظَّمِ سَنَةَ سَبْعٍ وَعِشْرِينَ وَسِتِّمِائَةٍ وَالنَّاسُ فِي أَجْرَانِهِمْ عَلَى غَفْلَةٍ، فَقَتَلَ وَأَسَرَ، وَكَانَ مِنْ جُمْلَةِ مَنْ قُتِلَ وَالِدِيْ رَحِمَهُ الله- ‘৬২৭ হিজরীর মহিমান্বিত রামাযান মাসের তিন তারিখ ভোরে শত্রু আক্রমণ করে। আল্লাহ তাকে ধ্বংস করুক! তখন মানুষ ক্ষেতে ফসল কাটায় ব্যস্ত ছিল। সে হত্যা করে ও বন্দী করে। নিহতদের মধ্যে আমার পিতাও ছিলেন। আল্লাহ তাঁর উপরে রহম করুন’।[10]